**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS JAUNIMO CENTRO PAVADINIMO PAKEITIMO IR NUOSTATŲ PATVIRTINIMO“ PROJEKTO**

**1.Sprendimo projekto esmė, tikslai ir uždaviniai.**

Sprendimo projekto esmė – pakeisti Klaipėdos jaunimo centro pavadinimą. Tikslas – įteisinti karalienės Luizės vardą Jaunimo centro pavadinime. Uždavinys – pavadinti Jaunimo centrą Klaipėdos karalienės Luizės jaunimo centru ir patvirtinti šios biudžetinės įstaigos nuostatus.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas, atsižvelgus į Jaunimo centro bendruomenės prašymą pakeisti įstaigos pavadinimą ir vadinti centrą Klaipėdos karalienės Luizės jaunimo centru. Klaipėdos miesto savivaldybės taryba 2016 m. sausio 28 d. sprendimu Nr. T2-2 „Dėl karališkosios Luizės gimnazijos atminimo įamžinimo Klaipėdoje“ pritarė Klaipėdos Rotary klubo „Karalienė Luizė“ siūlymui įamžinti buvusios gimnazijos atminimą – pastatą (Puodžių g. 1), kuriame 1891–1945 metais veikė Karalienės Luizės gimnazija, pažymėti atminimo lenta. Jaunimo centro bendruomenės nuomone, tikslinga pakeisti ir pastate veikiančio Jaunimo centro pavadinimą. Pakeitus pavadinimą, turi būti patvirtinti nauji įstaigos nuostatai.

Vadovaujantis lietuvos Respublikos civilinio kodekso 2.43 straipsnio 1 dalimi apie Klaipėdos jaunimo centro pavadinimo pakeitimą vieną kartą viešai bus pranešta mokyklos interneto svetainėje.

**3. Kokių rezultatų laukiama.**

Šiuo sprendimo projektu bus įteisintas Klaipėdos karalienės Luizės jaunimo centro pavadinimas ir patvirtinti įstaigos nuostatai.

**4. Sprendimo projekto rengimo metu gauti specialistų vertinimai.**

Prašymas dėl Klaipėdos jaunimo centro pavadinimo pakeitimo į Klaipėdos karalienės Luizės jaunimo centrą buvo svarstomas Žymių žmonių, istorinių datų, įvykių įamžinimo ir gatvių pavadinimų suteikimo komisijos 2016 m. vasario 11 d. posėdyje. Prašymui pritarta protokoliniu nutarimu Nr.(20.4)-TAR1-18.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nereikia.

**6. Lėšų poreikis sprendimo įgyvendinimui.**

Papildomų lėšų nereikia, nes įstaiga iš savo lėšų padengs išlaidas, susijusias su pavadinimo pakeitimu ir nuostatų įregistravimu.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – bus įamžintas iškilios asmenybės – karalienės Luizės – atminimas. Neigiamos pasekmės – nenumatomos.

PRIDEDAMA:

 1. Teisės aktų, nurodytų sprendimo projekto įžangoje, išrašai, 1 lapas.

 2. Žymių žmonių, istorinių datų, įvykių įamžinimo ir gatvių pavadinimų suteikimo komisijos 2016 m. vasario 11 d. posėdžio protokolinio nutarimo (2016 m. vasario 24 d.protokolas Nr. (20.4)-TAR1-18) išrašas, 1 lapas.

 3. Klaipėdos miesto savivaldybės tarybos 2013 m. gegužės 30 d. sprendimo Nr. T2-116 „Dėl Klaipėdos jaunimo centro nuostatų patvirtinimo“ kopija, 9 lapai.

Švietimo skyriaus vedėja Laima Prižgintienė